
Text rozhodnutia
Súd: Krajský súd Trnava Spisová značka: 20S/2/2014 Identifikačné číslo súdneho spisu: 2113210328 Dátum vydania rozhodnutia: 02. 06. 2015 Meno a priezvisko sudcu, VSÚ: JUDr. Ľubomír Bundzel ECLI: ECLI:SK:KSTT:2015:2113210328.1
Uznesenie Krajský súd v Trnave v právnej veci žalobcu: Sociálna poisťovňa - ústredie, ul. 29.augusta 8-10, 813 63 Bratislava, IČO: 30 807 484, proti žalovanému: JUDr. Viera Nováková, Z. Kodálya 769/29, 924 27 Galanta, správca úpadcu: Ing. Karol Kovács - RENOSIK, Jantárová cesta 1898/77, 929 01 Dunajská Streda, IČO: 17 677 751, o určenie popretých pohľadávok, o návrhu spoločnosti Slovenská konsolidačná, a.s., Cintorínska 21, 814 99 Bratislava, IČO: 35 776 005 na vstup do konania, jednohlasne t a k t o
r o z h o d o l :
Súd p r i p ú š ť a zmenu účastníka konania na strane žalobcu tak, že z konania vystupuje žalobca - Sociálna poisťovňa - ústredie, ul. 29.augusta 8-10, 813 63 Bratislava, IČO: 30 807 484 a na jeho miesto vstupuje ako žalobca - Slovenská konsolidačná, a.s., Cintorínska 21, 814 99 Bratislava, IČO: 35 776 005.
o d ô v o d n e n i e :
Žalobou zo dňa 09.04.2013, doručenou Okresnému súdu Trnava dňa 12.04.2013 (a neskôr z dôvodu vecnej a miestnej príslušnosti týmto súdom dňa 20.12.2013 postúpenou tunajšiemu súdu) sa žalobca domáhal, aby súd v konkurznom konaní úpadcu: Ing. Karol Kovács - RENOSIK, Jantárová cesta 1898/77, 929 01 Dunajská Streda, IČO: 17 677 751, sp.zn. 36K/25/2012 určil popreté pohľadávky žalobcu vzniknuté z titulu neuhradeného poistného na sociálne poistenie predpísané rozhodnutím č. 700-0510193906-GC04/06 zo dňa 22.06.2006 vo výške 643,23 Eur, rozhodnutím č.700-0510265006- GC04/06 zo dňa 14.08.2006 vo výške 149,33 Eur a rozhodnutím č. 700-0510474506-GC04/06 zo dňa 21.11.2006 vo výške 415,75 Eur a určil popreté pohľadávky vzniknuté z titulu neuhradeného penále predpísané rozhodnutím č. 700-0540003012-GC04/12 zo dňa 04.12.2012 vo výške 86,49 Eur, rozhodnutím č.700-0530001912-GC04/12 zo dňa 05.12.2012 vo výške 2,36 Eur, rozhodnutím č.700-0540003212-GC04/12 zo dňa 05.12.2012 vo výške 6,50Eur a rozhodnutím č.700-0540003112- GC04/12 zo dňa 05.12.2012 vo výške 804,12 Eur.
V priebehu konania, skôr ako súd o podanej žalobe meritórne rozhodol, spoločnosť Slovenská konsolidačná, a.s., Cintorínska 21, 814 99 Bratislava, IČO: 35 776 005 podaním zo dňa 26.03.2015, navrhla zmenu účastníka v konaní na strane žalobcu (po správnosti návrh na vstup do konania). Predmetný návrh odôvodnila predovšetkým tým, že na základe Zmluvy o postúpení pohľadávok č. BA-133635/2013 zo dňa 27.08.2013 uzavretej medzi Sociálnou poisťovňou ako postupcom a Slovenskou konsolidačnou, a.s., ako postupníkom postúpil žalobca okrem iného aj pohľadávku vo výške 52 887,09 Eur /z toho prihlásených do konkurzu je 51 946,81 Eur a uznaných 49 845,53 Eur/, ktorá je predmetom tohto sporu v rozsahu 2107,78 Eur spoločnosti Slovenská konsolidačná, a.s..
Podľa § 32 ods. 13 ZoKR, ak bola popretá pohľadávka veriteľa, o ktorej rozhodovať patrí do právomoci iného orgánu ako súdu, je súd, ktorý by bol príslušný na preskúmanie zákonnosti takéhoto rozhodnutia,
príslušný aj na konanie o určení tejto pohľadávky; to platí aj vtedy, ak iný orgán ako súd takéto rozhodnutie nevydal.
Podľa § 196 ZoKR, ak tento zákon neustanovuje inak, na začatie konkurzného konania, na konkurzné konanie, na začatie reštrukturalizačného konania, na reštrukturalizačné konanie a konanie o oddlžení (ďalej len "konanie podľa tohto zákona") sa primerane použijú ustanovenia Občianskeho súdneho poriadku.
Podľa § 92 ods. 2 O.s.p., ak po začatí konania nastala právna skutočnosť, s ktorou právne predpisy spájajú prevod alebo prechod práv alebo povinností, o ktorých sa koná, môže navrhovateľ alebo ten, na koho boli tieto práva alebo povinnosti prevedené, alebo na koho prešli, navrhnúť, aby do konania na miesto doterajšieho účastníka vstúpil ten, na koho boli tieto práva alebo povinnosti prevedené alebo na koho prešli.
Podľa § 92 ods. 3 O.s.p., súd vyhovie návrhu, ak sa preukáže, že po začatí konania nastala právna skutočnosť uvedená v odseku 2, a ak s tým súhlasí ten, kto má vstúpiť na miesto navrhovateľa; súhlas odporcu alebo toho, kto má vstúpiť na jeho miesto, sa nevyžaduje. Právne účinky spojené s podaním návrhu na začatie konania zostávajú zachované.
Vzhľadom na to, že postupník (Slovenská konsolidačná, a.s.) preukázal splnenie podmienok v zmysle § 92 ods. 3 O.s.p., (predložil zmluvu o postúpení pohľadávok č. BA-133635/2013 zo dňa 27.08.2013 a vyjadril súhlas so vstupom do tohto konania), súd rozhodol tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je možné podať odvolanie do 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

